इनेलो नेता ने कहा कि भाजपा सरकार ने कुरुक्षेत्र विवि व हरियाणा कृषि विवि हिसार के कुलपति पद पर बाहर से लाकर लोगों को बैठाने का काम किया वहीं लोकायुक्त व पंजाबी साहित्य अकादमी के निदेशक पद पर भी बाहर के आदमी को लगाकर प्रदेश के शिक्षाविदों, कानूनी माहिरों व युवाओं का भी अपमान किया है। इनेलो नेता ने सवाल किया कि प्रदेश के इन अहम् पदों पर लगाने के लिए क्या सरकार को राज्य की ढाई करोड़ आबादी में से कोई भी योग्य शिक्षाविद, कानूनविद या प्रशासनिक अधिकारी नहीं मिल पाया? और प्रदेश में क्या कोई भी लायक अधिकारी नहीं है जिन्हें इन पदों पर लगाया जा सकता। उन्होंने कहा कि इन नियुक्तियों से हरियाणावासी न सिर्फ बेहद आहत हैं बल्कि उनकी योग्यता की अनदेखी कर बाहर से लाकर उनके सिर पर बैठाने से वे बेहद अपमानित महसूस कर रहे हैं। उन्होंने कहा कि सुशासन सहयोगियों जिनमें से ज्यादातर बाहर के हैं, उन्हें भी सभी जिलों में लाकर उपायुक्तों के सिर पर सुपर डीसी व निर्वाचित विधायकों के ऊपर सुपर सीएम की तरह बैठाया जा रहा है। इनेलो नेता ने कहा कि सरकार का कहना है कि सुशासन सहयोगियों का वेतन औद्योगिक घराने देंगे जिससे साफ है कि सुशासन सहयोगी उन उद्योगपतियों के इशारे पर ही काम करेंगे और पूरे प्रदेश के विभिन्न सरकारी विभागों की बागडोर अप्रत्यक्ष तौर पर उन औद्योगिक घरानों के हाथों में चली जाएगी। उन्होंने कहा कि सरकार ने अभी तक यह भी स्पष्ट नहीं किया है कि इन सुशासन सहयोगियों को वेतन के अलावा क्या सरकारी दफ्तर, स्टाफ, वाहन व रिहायश आदि की सुविधाएं भी क्या औद्योगिक घराने देंगे अथवा इसका बोझ सरकारी खजाने पर डाला जाएगा। इनेलो नेता ने कहा कि प्रदेश की भाजपा सरकार पिछले पौने दो सालों से न सिर्फ विभिन्न लोकतांत्रिक व संविधानिक संस्थाओं को बर्बाद करने में लगी हुई है बल्कि धीरे-धीरे पूरे प्रदेश को आरएसएस की प्रयोगशाला बनाया जा रहा है, जो कि लोकतंत्र के लिए शुभ संकेत नहीं माना जा सकता।